***Srce je usmaljeni lovac*** (engl. ) američka je filmska drama iz 1968. reditelja Roberta Elisa Milera. Scenario je zasnovan na istoimenom romanu Karson Makalers iz 1940. Radnja smeštena na američkom jugu gradi se oko povređenih i usamljenih pojedinaca čiji se međusobni pokušaji da komuniciraju završavaju neuspehom. Glavni protagonista Džon Singer je gluvonemi juvelir koji se seli u novi gradić, ne bi li bio bliže svom jedinom prijatelju gluvonemom i mentalno obolelom Antonapulosu. Iznajmivši novi stan, on se sprijateljuje sa tinejdžerkom Mik Keli, alkoholičarom Džejkom Blantom i doktorom afroamerikancem Koplandom.

Makalers je prodala autorska prava na snimanje filma producentu i scenaristi Tomasu C. Rajanu 1961. Složenost i pre svega suptilnost romana nije bilo lako adaptirati u filmski scenario. Rajan je završio scenario 1966, i pročitao ga književnici, koja je tada zbog mnogobrojnih zdrastvenih problema bila delimično paralizovana. Makalers je umrla 29. septembra 1967. samo tri dana pre početka snimanja ekranizacije njene debitanske knjige. Film je snimljen u Selmi, država Alabama. Ovo je bio filmski glumački debi Sondre Lok u ulozi Mik Keli i Stejsija Kiča u ulozi Džejka Blanta. Producent je u vreme kupovine prava na roman planirao da uzme Montgomerija Klifta za ulogu Džona Singera, ali je zbog Kliftovog poblematičnog ponašanja i konačno smrti 1966, uloga dodeljena Alanu Arkinu. Film je naišao na pozitivne ocene filmskih kritičara, koji su posebno hvalili glumu, ali su istakli da Milerov film nije u potpunosti uspeo da prenese melanholične tonove i emocionalne nijanse prisutne u knjizi, složivši se da je Makalersin roman nemoguće u potpunosti adaptirati u film. Arkin je nagrađen za svoju izvedbu Nagradom njujorških filmskih kritičara i nominacijom za oskara u kategoriji najbolja glavna muška uloga, dok je Sondra Lok nominovana za Oskara u kategoriji najbolja glumica u sporednoj ulozi.

Uloge
-----

| Glumac | Uloga |
| --- | --- |
| Alan Arkin | Džon Singer |
| Sondra Lok | Mik Keli |
| Čak Makan | Spiros Antonapulos |
| Siseli Tajson | Porša |
| Stejsi Kič | Džejk Blant |
| Persi Rodrigez | doktor Kopland |

Izvori
------

1. ↑  "Big Rental Films of 1968", *Variety*, 8 January 1969 p 15.
2. ↑  Podaci sa sajta TCM (Pristupljeno: 12. 2. 2016)
3. ↑  Graham 2003: str. 181
4. ↑  Capua 2002: str. 136

Literatura
----------

* Capua, Michelangelo (2002). *Montgomery Clift: A Biography*. McFarland. ISBN 978-0-7864-1432-1.
* Graham, Allison (2003). *Framing the South: Hollywood, Television, and Race During the Civil Rights Struggle*. JHU Press. ISBN 978-0-8018-7445-1.

Spoljašnje veze
---------------

* *Srce je usmaljeni lovac* na sajtu IMDb
* *The Heart Is a Lonely Hunter* na filmskoj bazi podataka TCM

| * p
* r
* u
Filmovi koje je režirao Robert Ellis Miller |
| --- |
| 
* *Any Wednesday* (1966)
* *Sweet November* (1968)
* *The Heart Is a Lonely Hunter* (1968)
* *The Buttercup Chain* (1970)
* *The Girl from Petrovka* (1974)
* *The Baltimore Bullet* (1980)
* *Madame X* (1981)
* *Reuben, Reuben* (1983)
* *The Other Lover* (1985)
* *Hawks* (1988)
* *Brenda Starr* (1989)
* *Bed & Breakfast* (1992)
* *The Angel of Pennsylvania Avenue* (1996)

 |